– Den siste uken har Mattilsynets troverdighet som tilsynsmyndighet blitt trukket i tvil, i forbindelse med tilsyn hos en pelsdyrbonde i Rogaland, sier administrerende direktør i Mattilsynet, Harald Gjein, ifølge en pressemelding fra Mattilsynet.

Han har nå gitt beskjed til landbruks- og matminister Olaug Bollestad (KrF) om at han fratrer sin stilling.

– Mattilsynets troverdighet står og faller på at samfunnet har tillit til at tilsyn, veiledning og saksbehandling utføres på en korrekt måte. På bakgrunn av denne situasjonen finner jeg det riktig å fratre min stilling, slik at andre kan lede Mattilsynets viktige arbeid videre, sier han.

– Jeg synes det er rart at det må en bonde fra Jæren til for å lære dem folkeskikk.

Det sier bonde Per Olaf Lauvås. Det er han som gjorde opptak av mattilsynets besøk.

«Situasjonen i dyreholdet vurderes som en dyretragedie som omfatter et stort antall dyr.»

Slik konkluderte Mattilsynets saksbehandler etter et tilsyn hos minkbonden i Sandnes i fjor sommer. Tilsynet anbefalte at farmen skulle avvikles.

Problemet var at det ikke var sant. Det viste seg at rapporten om dyrenes tilstand var full av feil.

Saken har skapt enorm oppmerksomhet. Landbruksminister Olaug Bollestad (KrF) kaller Mattilsynet inn på teppet, Senterpartiet krever pelsdyr-forbudet utsatt og politiet har startet etterforskning.

For Lauvås er det ikke en seier at direktøren går av, men han håper dette fører til en endring i Mattilsynet.

– Det må full opprydding til, de kan nok ha godt av friskt blod, sier han.

Regiondirektøren går av midlertidig

Foruten Gjein fratrer regiondirektør i region sør og vest, Ole Fjetland, midlertidig mens Mattilsynets interne undersøkelser fortsetter.

Det gjør også to ledere ved avdeling Sør-Rogaland, Sirdal og Flekkefjord. NRK vet at den ene av disse er avdelingsleder Odd Ivar Berget.

Regiondirektør Ole Fjetland i region sør og vest fratrer sin stilling midlertidig. Foto: NRK

– Jeg er stolt av å ha fått lov til å lede mine 1250 medarbeidere som hver eneste dag går på jobb for å sikre et samfunn der maten er trygg og dyra har det godt, sier Gjein.

– Dette er en tung avgjørelse å ta, men for meg er det viktigste at tilliten til Mattilsynet gjenreises, sier Gjein, som tiltrådte som administrerende direktør i Mattilsynet 1. juni 2011.

Odd Ivar Berget, avdelingsleder for Mattilsynet i Sør-Rogaland, Sirdal og Flekkefjord. Foto: Anders Fehn / NRK

Landbruks- og matdepartementet vil utnevne en fungerende administrerende direktør.

– Ba bare om en unnskyldning

Pelsdyrbonde Per Olaf Lauvås sier det viktigste for ham var få fram saken.

– Det er eneste jeg ba om var en unnskyldning. Dette kommer til å merkes – det er ikke sånn vi skal ha det. Det er mange hyggelige folk i Mattilsynet også, men nå vet man i alle fall hvordan noen har holdt på, sier bonden til NRK. Han har fått unnskyldninger, men ønsket at de skulle være offentlige.

Her blir nemndkvinnen brått usikker på det hun leser opp. Du trenger javascript for å se video. Her blir nemndkvinnen brått usikker på det hun leser opp.

– Han ba om å bli løst fra stillingen

Landbruksminister Olaug Bollestad (KrF) sier det var Harald Gjein som tok kontakt med henne.

– Han har bedt om å bli løst fra sin stilling som administrativ direktør umiddelbart. Jeg tar hans ønske om å fratre sin stilling til etterretning, sier ministeren til NRK.

Landbruks- og matminister Olaug Bollestad (KrF). Foto: Gunhild Hjermundrud

– Jeg har lyst å takke ham for den jobben har gjort. Mattilsynet er et tilsyn som vi er avhengige at har tillit i befolkningen. Det handler om norsk matproduksjon og det handler om mattrygghet, og da er vi avhengige av både tillit, trygghet og omdømme, sier Bollestad.

– Var Mattilsynet tvunget til å ta grep etter denne saken?

– Det er viktig å rydde opp i Rogaland etter det som skjedde. Det handler om bønder, folk som driver med mat, og oss som forbrukere, sier Bollestad.

Pollestad (Sp): – Fornuftig

Leder i næringskomiteen, Geir Pollestad (Sp), kaller utviklingen i saken «dramatisk».

– Med tanke på hvor ødeleggende denne saken er for tilliten til Mattilsynet, mener jeg dette framstår som fornuftig, sier han.

Senterpartiet har tidligere bedt om en ekstern gransking etter avsløringene av Mattilsynets tilsyn med pelsdyrbonden.

– Dette endrer ikke på vårt ønske om å ha en full gjennomgang av Mattilsynet, sier Pollestad.

Geir Pollestad (Sp), leder av næringskomiteen på Stortinget. Foto: Odd Rune Kyllingstad / NRK

– Har dette skjedd med andre? Jeg mener vi må ha ekstern gransking av hele Mattilsynets tilsynsvirksomhet for å komme til bunns i om dette er en ukultur eller en systemsvikt.

– Er det at direktøren går av nok for å gjenopprette tilliten til Mattilsynet?

– Nei, det tror jeg ikke, men det viser at en tar ansvar. Det synes jeg er bra, sier Pollestad.

Forventer skikkelig gransking

Leder i Norges Bondelag, Lars Petter Bartnes, sier han forventer at Mattilsynet tar grep:

Leder i Norges Bondelag, Lars Petter Bartnes. Foto: Norges Bondelag

– Jeg er svært opptatt av at saken får en grundig intern gransking internt i Mattilsynet sånn at dette ikke kan skje igjen. Vi trenger et troverdig og faglig sterkt Mattilsyn – det er avgjørende for hele verdikjeden fra bonde til forbruker, sier Bartnes.

Har flyttet etterforskningen

Politiet har nå flyttet ansvaret for etterforskningen av saken til nordfylket i Rogaland. Grunnen er at den ene av de to som deltok på inspeksjonen hos Lauvås, selv har en fortid i politiet.

– Vi gjør dette for å sikre tilstrekkelig avstand, både mellom politiet og den tidligere ansatte i politiet, og politiet og Mattilsynet, ettersom det er en gruppe i politiet som har samarbeid med Mattilsynet, sier politiadvokat Sigve Espeland til NRK.